Lisbeth Bech-Nielsen (SF), 2025-04-08:
Tak, formand.
Jeg vil lige starte med at citere indledningen af »Redegørelsen om Danmarks Digitale Udvikling«.
Der står: »Danmark er et digitalt foregangsland.
Den position er ikke kommet af sig selv.
Det er resultatet af en målrettet indsats og viljen til at omfavne forandring.
I 2025 står vi ved en ny milepæl, hvor digitalisering ikke længere blot handler om teknologi – det handler om mennesker, samfund og balancen mellem innovation og ansvarlighed.«
Jeg ved ikke, om det er en tilståelsessag, eller et freudiansk slip, eller hvad man siger på dansk.
Det havde jo egentlig været godt, hvis digitalisering og teknologi altid havde handlet om mennesker og samfund og ikke blot var begyndt at gøre det.
Men jeg er enig så langt, at det helt klart er blevet mere politisk.
Vi plejede at drille kirkeordførerne med, at det eneste, der havde lavere status end at være it-ordfører, var at være kirkeordfører, og jeg vil sige, at selv om skåltalerne godt nok er gået i retning af, at teknologi og digitalisering nu er blevet storpolitik, at det er utrolig vigtigt, og at det handler om cybersikkerhed, om europæisk autonomi og om at frigøre sig fra autokratiske regimer, store teknologi selskaber osv., så virker det, når det kommer til handling, som om man fortsætter, som om intet er hændt.
Ind fra siden kommer der en offentliggørelse af, at Finansministeriet bruger 4 mia. kr. på microsoftlicenser de kommende år.
Det her handler ikke om at være for eller imod Microsoft; det handler
om, at hvis man virkelig mener, at man skal have en strategi for at have mere autonomi og være mere frigjort fra at være afhængig af meget, meget få leverandører – og i den offentlige sektor næsten kun en leverandør – er det lidt mærkeligt bare at fortsætte, som om intet er hændt, og ikke engang med en bemærkning om, at det bliver man måske nødt til at gøre de næste par år, men at man har en strategi for, hvordan vi kan opnå mere digitalt autonomi.
Så er det rigtig godt, at Folketinget har et fantastisk udvalg for digitalisering og it, som har beslutte sig for at holde en konference om digital uafhængighed den 8. maj.
Jeg håber, at ministeren også har lyst til at møde op, for det, jeg lige sagde, var ikke en kritik af digitaliseringsministeren.
Jeg oplever faktisk, at hun er meget optaget af de her ting, men jeg oplever ikke, at der i regeringen, når det kommer til handling, bredt set er fart over feltet, så at sige, i forhold til nogle af de store udfordringer, vi står over for.
Så vil jeg gerne læse noget andet op fra redegørelsen.
Der står : »Europa – og Danmark – står over for nogle store udfordringer i den internationale, teknologiske konkurrence.«
– det var også det, ministeren nævnte i forhold til Draghirapporten –
»Det står derfor klart, at det vil kræve betydelige investeringer og reformer, hvis Europa skal holde trit med verdens førende teknologinationer.«
Det er jeg også meget enig i, og det prøvede jeg også at spørge ministeren om.
Det er jo rigtigt, at det minimum går på to ben.
Det ene handler om klogere regulering – noget af det skal være mindre, noget af det skal forenkles, men vi skal stadig væk være Europa med det europæiske regelsæt, der gør, at noget regulering også er klog regulering, hvor vi vil beskytte vores børn og unge, vores privatliv osv.
Men det er helt klart, at det på nogle områder er gået for vidt, og der tror jeg også, der er en udbredt enighed om, at vi netop skal kigge på det.
Det andet ben er det, som jeg ikke har hørt ministeren svare helt klart på, og jeg oplever også, at der måske heller ikke er fuldstændig enighed i regeringen, og det handler om, hvor Danmark skal placere sig i forhold til det, at vi ikke kan afbureaukratisere os ud af det her og så blive en teknologisk europæisk vindernation eller område.
Det har vi simpelt hen ikke tid til.
I Kina bruger man jo bare statskassen til at understøtte produkter og oversvømme det europæiske marked med kunstigt billige elbiler og produkter, og i USA er man også i Silicon Valley og andre steder så meget foran; man har virksomheder, der investerer mange gange det beløb, som hele Europa investerer i teknologi.
Derfor er det min og SF's vurdering, at vi bliver nødt til at kigge på en blanding af alle mulige tiltag.
Noget af det kan være statsstøtte, noget af det kan være offentlig-private samarbejder, noget af det kan være klogere regulering og i nogle tilfælde afregulering, og noget af det kan også være nemmere adgang til kapital.
Så der er rigtig mange forskellige steder, vi skal sætte ind.